Маьрше яхаш къонах хиннав Нелх яхача г1алашка вахаш. Говза пхьар хиннав из. Цу хана паччахьа Сибаре хиннавар вахаш, х1аьта г1алг1аша Гуржег1ара говрашца а б1арзашца а хьалкхухьар к1ада а, аьшка а, кхыдар а. Гуржег1ара аьшка кхихьад Маьрше. Цу аьшкех саьргаш а деш, цу саьргех г1аг1аш деш хиннав из. Уж сов дика хиларах, г1алг1аша шоаш ийдарал совг1а, нохчашкара а пхешкара а нах ихаб уж ийде. Дика мах а хулаш, хьал дика хиннад Маьрше. Цкъа дагадехад цунна: “Ванаг1а, са г1аг1аш ийдеча наха фу леладу-те царех, хьажа веза со”.